Συμμετοχή στη σχετική διαδικασία δήλωσαν δέκα εταιρείες

Δεν αργεί, ως όλα δείχνουν η ημέρα που θα ξεκινήσουν οι εργασίες κατασκευής των νέων υποδομών οπτικών ινών, οι οποίες θα εξασφαλίσουν γρήγορη πρόσβαση στο διαδίκτυο για μεγάλο αριθμό νοικοκυριών και εταιρειών στην Ελλάδα. Ήδη, ολοκληρώθηκε με τη συμμετοχή δέκα επιχειρήσεων, η διαδικασία του “ανταγωνιστικού διαλόγου” για το έργο Ultra Fast Broadband (UFBB).

Εντός του 2020 αναμένεται. Και η διαδικασία του αποκαλούμενου “ανταγωνιστικού διαλόγου” ολοκληρώθηκε με τη συμμετοχή δέκα εταιρειών στον “ανταγωνιστικό διάλογο” της Γενικής Γραμματείας Τηλεπικοινωνιών και Ταχυδρομείων του Υπουργείου Ψηφιακής Διακυβέρνησης. Ο “ανταγωνιστικός διάλογος” προβλέπεται ως διαγωνιστική διαδικασία από τη νομοθεσία κατ’ επιταγή Οδηγίας της Ευρωπαϊκής Ένωσης και εφαρμόζεται κατά κανόνα σε πολύπλοκα έργα υποδομής, όπως είναι το UFBB.

Στο πλαίσιό του, η Αναθέτουσα Αρχή διεξάγει διάλογο με τους ενδιαφερόμενους οικονομικούς φορείς, προκειμένου να βρεθούν οι βέλτιστες λύσεις για την υλοποίηση του εκάστοτε έργου.

Το κομβικό έργο κατασκευής και λειτουργίας δικτύου οπτικών ινών, το οποίο θα υλοποιηθεί μέσω σύμπραξης δημοσίου και ιδιωτικού τομέα (ΣΔΙΤ), αποτελεί το μεγαλύτερο έργο ΣΔΙΤ σήμερα στην Ελλάδα και είναι ένα από τα μεγαλύτερα του είδους του στην Ευρώπη. Έχει προϋπολογισμό 700 εκατ. ευρώ, με τα 300 εκατ. να προέρχονται από δημόσια χρηματοδότηση. Το UFBB αφορά 2,4 εκατ. πολίτες και επιχειρήσεις, δημιουργεί περισσότερες από 810.000 συνδέσεις ταχύτητας τουλάχιστον 100 Μbps και περιλαμβάνεται στον σχεδιασμό της Ευρωπαϊκή Επιτροπής για τη δημιουργία της “Κοινωνίας του Gigabit”.

Συμμετοχή στη σχετική διαδικασία δήλωσαν οι εταιρείες:

Grid Telecom Μονοπρόσωπη Ανώνυμη Εταιρεία

Oman Fiber Optic SAOC

Vodafone Πάναφον Ανώνυμη Ελληνική Εταιρία Τηλεπικοινωνιών

Wind Ελλάς Τηλεπικοινωνίες Ανώνυμη Εμπορική και Βιομηχανική Εταιρεία

Άβαξ Ανώνυμη Εταιρεία Εργοληπτική Τουριστική Εμπορική Βιομηχανική Οικοδομικών Υλικών και Μηχανημάτων

Δημόσια Επιχείρηση Ηλεκτρισμού Ανώνυμη Εταιρεία

Ιντρακόμ Κατασκευές Ανώνυμη Εταιρεία Τεχνικών Έργων και Μεταλλικών Κατασκευών

Μυτιληναίος Ανώνυμη Εταιρεία Όμιλος Επιχειρήσεων

Οργανισμός Τηλεπικοινωνιών της Ελλάδος Ανώνυμη Εταιρεία

ΤΕΡΝΑ Ενεργειακή Ανώνυμη Βιομηχανική Εμπορική Τεχνική Εταιρεία Α.Ε.

“Μια από τις κύριες αποστολές του Υπουργείου Ψηφιακής Διακυβέρνησης είναι η ολοκλήρωση των μεγάλων έργων, που χρειαζόμαστε για να αλλάξουμε εποχή. Το Ultra Fast Broadband είναι ένα πολύ σημαντικό έργο προς αυτήν την κατεύθυνση. Μέσω αυτού του έργου, δίνουμε σε εκατομμύρια πολίτες και επιχειρήσεις τη δυνατότητα πρόσβασης σε ταχύτητες, που ανταποκρίνονται στις σύγχρονες απαιτήσεις. Στέλνουμε ένα μήνυμα συνεργασίας με τον ιδιωτικό τομέα και βλέπουμε ανταπόκριση στο κάλεσμά μας”, δήλωσε ο Υπουργός Επικρατείας και Ψηφιακής Διακυβέρνησης, κ. Κυριάκος Πιερρακάκης.